ET Euroopa Liidu Teataja C 75/4

Euroopa Parlamendi ja määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase registreerimistaotluse avaldamine

(2015/C 75/04)

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KOONDDOKUMENT

„SALAME PIEMONTE”

ELi nr: IT-PGI-0005-01237 – 6.6.2014

KPN ( ) KGT ( X )

1. Nimetus

„Salame Piemonte”

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.2. Lihatooted (kuumtöödeldud, soolatud, suitsutatud jne)

3.2. Punktis 1 esitatud nimetusega tähistatava toote kirjeldus

Laagerdunud toorvorst „Salame Piemonte” on valmistatud värskest läbikasvanud sealihast, mida ei ole eelnevalt külmutatud; lihamass saadakse järgmistest lõiketükkidest: taiosa – tagajäseme, aba- või küljetüki vöötlihastest; rasvane osa: külje- ja kaelatükist saadavast rasvast ning pekist.

Toote „Salame Piemonte” laagerdumisaeg on määratud kindlaks olenevalt toore vorsti läbimõõdust:

— 40–70 mm puhul vähemalt 10 päeva ja kuni 50 päeva;

— 71–90 mm puhul vähemalt 21 päeva ja kuni 84 päeva.

Tarbimisse laskmisel on vorsti „Salame Piemonte” kogukaal mitte alla 300 grammi ning tootel on järgmised organoleptilised, füüsikalis-keemilised ja mikrobioloogilised omadused.

Organoleptilised omadused

Välimus: silindriline kuju, väiksemate vorstide puhul kergelt kõver.

Konsistents: kompaktne ja pehme, ilma nähtavate kilekõõlusteta.

Lõikepind: viil on tihke ja ühtlane, seda iseloomustab lihase ja veidi väljaveninud rasvkoetükkide tihe seotus. Must pipar on tootes nii terapiprana kui ka jahvatatud kujul.

Värvus: rubiinpunane.

Lõhn: hõrk laagerdunud ja valmis liha, veini ja küüslaugu aroom.

Maitse: magus ja hõrk, kergelt vürtsikas (must pipar ja muskaatpähkel), järelmaitse säilib kaua, ei ole kunagi hapukas, maitseained on tasakaalus.

Keemilised- ja füüsikalis-keemilised omadused

Valkude kogusisaldus vähemalt 23 % Kollageeni ja valkude suhe kuni 0,12 Vee ja valkude suhe kuni 2,00 Rasvade ja valkude suhe kuni 1,40 pH ≥ 5,2

Mikrobioloogilised omadused

Mesofiilsete mikroobide sisaldus > 1 × 107 kolooniat moodustavat osakest grammi kohta, eelkõige piimhappebakterid (lactobacillus) ja kokid (coccus).

Vorsti „Salame Piemonte” toodetakse ühesugusest vorstimassist eri kuju ja kaaluga topituna kas naturaalsesse seasoolde või muusse naturaalsesse ümbrisesse; toore vorsti läbimõõt jääb vahemikku 40–90 mm.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Vorsti „Salame Piemonte” valmistatakse järgmiste omadustega sealihast.

— Lubatud on traditsiooniliste standardtõugude Large White ja Landrace puhtatõulised sead või hübriidid.

— Samuti on lubatud Duroci tõugu sead.

— Lubatud on ka muudest tõugudest sead, ristandid ja hübriidid, kui nende rümbad kuuluvad nõukogu määruse (EÜ) nr 1234/2007 (2) (ja selle järgnevalt muudetud versioonide) V lisas esitatud ühenduse searümpade klassifitseerimise skaalas olevasse E-, U-, R- või O-klassi.

— Siiski ei ole lubatud kasutada sigu, kellel esineb vastunäidustatud omadusi, eelkõige loomi, kes kannavad stressitundlikkusega seotud geeni, mida on tänapäeval võimalik kontrollida ka tapetud loomadel ja laagerdatud toodetel.

— Samuti ei ole lubatud kasutada Belgia Landrace’i, Hampshire’i, Pietraini, Duroci ja Spotted Polandi tõugu sigu.

— Loomade genotüüp peab võimaldama saavutada tõhusalt suure kaalu nii, et igas partiis oleks loomade keskmine eluskaal 160 kilogrammi, lubatud hälve on ca 10 %.

— Loomade minimaalne vanus tapmisel on üheksa kuud.

— Kultide ja aretusemiste liha on keelatud kasutada.

— Loomad tuleb tappa korralikes hügieenitingimustes ning rümp täielikult veretustada.

Sigade päritolu ei ole geograafiliselt piiratud.

Sigade söötmine on jaotatud kahte etappi ja põhineb peamiselt teraviljal. Sigade keskmise söödaratsiooni moodustab peamiselt maisikört, samuti odrajahu, kliid, soja ja mineraalained. Söödas on ette nähtud kasutada ka juustutööstuse kõrvalprodukte vadakut ja petipiima. Vadakut ja petipiima ei tohi anda üle 15 liitri päevas looma kohta. Kehtivate õigusaktidega ette nähtud piires on toiduratsioonile lubatud lisada mineraale ja vitamiine.

Muud koostisained

Muud koostisained on sool (kuni 3 %), must pipar teradena ja/või purustatult ja/või jahvatatult (kuni 0,4 %), maitseained ja lõhnataimed: küüslauk, terve, purustatud või veinitõmmises nelk ja muskaatpähkel. Vorsti „Salame Piemonte” iseloomuliku maitse saavutamiseks ja traditsioonilise tootmismeetodi järgimiseks kasutatakse kaitstud päritolunimetust kandvat Piemonte punast veini, mis on pärit kohalikest viinamarjasortidest „Nebbiolo”, „Barbera” ja „Dolcetto” (koguses üle 0,25 % kaalu kohta).

Lubatud on kasutada ka suhkrut ja/või glükoosi, käärimist soodustavaid kultuure, vorsti ümber olevat soolt katvaid hallitusseeni, naatrium- ja/või kaaliumnitraati, naatrium- ja/või kaaliumnitritit, askorbiinhapet ja naatriumsoola.

Muid tehnoloogiaid, mis aitavad säilitada kudede niiskust, ei ole lubatud kasutada.

3.4. Tootmise erietapid, mis peavad toimuma määratletud geograafilises piirkonnas

Kõik vorsti „Salame Piemonte” tootmisetapid – soolamine, lihamassi valmistamine, soolde toppimine, vorsti kuivatamine ja laagerdamine – peavad toimuma alljärgnevas punktis 4 määratletud piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Vorst „Salame Piemonte” antakse tarbimisse pakendamata, vaakumpakendis või kaitsvas keskkonnas tervelt, tükkidena või viilutatult.

3.6. Sellise toote märgistamise erieeskirjad, millele registreeritud nimetus viitab

Kaitstud geograafiline tähis „Salame Piemonte” millele järgneb märge „Indicazione Geografica Protetta” ehk „kaitstud geograafiline tähis” (tõlgituna selle riigi keelde, kus toodet müüakse), peab olema kantud märgisele selgete kustutamatute tähtedega ning eristuma selgelt kõigist muudest märgetest; nimetusele lisatakse liidu graafiline sümbol ja vorsti „Salame Piemonte” logo.

Vorsti „Salame Piemonte” märgisel võib olla ka selle ala või piirkonna nimi, kust sealiha pärit on. Juhul kui sealiha on pärit eri aladelt või piirkondadest, tuleks need esitada sealiha osakaalu kahanevas järjekorras.

4. Geograafilise piirkonna täpne määratlus

Vorsti „Salame Piemonte” valmistamine ja laagerdumine peab toimuma Piemonte maakonna territooriumil.

5. Seos geograafilise piirkonnaga

Vorsti „Salame Piemonte” tootmispiirkonna moodustab kogu Piemonte maakond oma väga eriliste kliimatingimustega. Nimi Piemonte tähendab juba ise, et piirkond asub mäe jalamil; see tähendab, et suures osas piirkonnast valitseb võrdlemisi ühtlane sub-kontinentaalne mõõdukas kliima: talv on külm, sademeid mõõdukalt, suhteline õhuniiskus väheneb novembrist, millal on kõige niiskem, kuivema veebruarini; tasandikult puhub mägede poole mõõdukas tuul, sagedased kuivad kuumad tuulepuhangud (föön) põhjustavad õhumasside segunemist ning tänu sellele jäävad suhtelise õhuniiskuse näitajad pigem madalaks. Lisaks sellele on Piemontes kõige rohkem päikesepaistet ja seetõttu vähem õhuniiskust kui Po jõe oruga piirnevates maakondades; need erinevused on veelgi selgemad maakonna selles osas, mis piirneb Alpidest põhja poole jäävate maakondadega, kus päikesevalgust on kaks kolmandikku vähem.

Nii moodustavad Piemonte kliima ja territoorium koos viinamarjade kasvatustehnika ja veinivalmistamise oskustega ühtliku piirkonna, kus valmistatakse kaitstud päritolunimetust kandvat Piemonte veini, mis on ühtlasi vorsti „Salame Piemonte” iseloomulik koostisosa. Piemonte on alati olnud suur veinitootja, kohalikest viinamarjasortidest on tuntuimad „Barbera”, „Dolcetto” ja „Nebbiolo” – siit tuleneb ka tava kasutada neid koostisainena vorsti „Salame Piemonte” valmistamisel.

Vorst „Salame Piemonte” on kompaktne ja pehme, rubiinpunast värvi ning magusa ja hõrgu maitsega.

Vorsti „Salame Piemonte” üks eripära on selle pehme konsistents ning magus ja hõrk maitse, mis tuleneb peamiselt toote lühikesest laagerdumisajast. See eripära, mis on Piemonte vorstimeistrite pikaajaliste kogemuste vili, on saanud omaseks ka kohalike tarbijate maitsemeelele ja traditsioonidele.

Vorsti „Salame Piemonte” peamine omadus on see, et koostisainete hulka kuulub kaitstud päritolunimetust kandev Piemonte punane vein, mida valmistatakse eranditult viinamarjasortidest „Nebbiolo”, „Barbera” ja „Dolcetto”, veini lisatakse vorstimassile üle 0,25 %. Piemonte veini omapära mõjutab ka vorsti „Salame Piemonte” maitset ja lõhna, nii et see erineb selgelt muudest turul pakutavatest samalaadsetest toodetest. Nii oli see vanal ajal ja on ka praegu.

Teatavaid asjaolusid, mis seovad vorsti „Salame Piemonte” oma tootmispiirkonnaga ja mis annavad tunnistust nii toote tuntusest kui ka tootmismeetodi eripärast, on tõstetud esile ka mitmes ajaloolises allikas, mille alusel võib väita, et vorsti „Salame Piemonte” tootmine arenes kohalikus piirkonnas ja kinnistus aja jooksul kindlalt selle ajalukku, erinedes muudes Itaalia piirkondades toodetavate vorstide loost.

Savoia kuningakoja kokk ja magusameister Giovanni Vialardi kirjutas 1854. aastal oma traktaadis „Borgiate köök” („Cucina Borghese”) üksikasjalikult, kuidas valmistada sealihast toorvorsti, mida võib pidada toote „Salame Piemonte” eelkäijaks, kuna tegemist on retseptiga, mis sarnaneb väga tänapäevase toote omale ja kus juba tol ajal nähti ette lisada lihasegule üks korralik klaasike Barbera veini („un bicchiere di buon vino di barbera”).

Pärast sõda sai hoo sisse tööstuslik tootmine ja alates 1948. aastast võib Torino kaubanduskoja poolt kaks korda kuus välja antavates tooteloeteludes kohata jaotise „värske sealiha” all nimetust „Salame Piemonte” pidevalt kuni tänaseni.

Asjaolu, et tootmisprotsessis lisatakse lihamassile Piemonte kolmest kõige kuulsamast viinamarjasordist „Barbera”, „Nebbiolo” ja „Dolcetto” valmistatud punast veini, annab samuti tunnistust toote tihedast seosest piirkonnaga. Ühtlasi on see päritolunimetust iseloomustav element ning sellele on osutatud mitmes lihatooteid käsitlevas õpikus, väljaandes ja ajakirjas, samuti on teemat käsitletud televisioonis kohaliku tasandi veiniteadusele ja gastronoomiale pühendatud saadetes aastatel 2008–2010. Ära tuleks märkida ka Riccardo Di Corato väljaanne „Delizie del divin Porcello” („Hõrgutised jumalikust sealihast”), milles on esitatud ülevaade ja kirjeldused kõikidest Itaalia vorstidest ja toorvorstidest (Ed. Idealibri srl, detsember 1984, lk 160); väljaanne „Processo al maiale” („Sealiha töötlemine”, A. Beretta, Pavia, Monboso, 2002, lk 160) ning televisiooniprogrammid „Occhio alla spesa” ja „Terre e sapori” kanalis Rai 1 ning „Mela Verde” kanalis Rete Quattro, milles samuti osutati mitmel korral Piemonte veini kasutamisele toorvorstis „Salame Piemonte”.

Lõpetuseks võib lisada, et „Salame Piemonte” on olnud esindatud ka sellistel kohalikel ja rahvusvahelistel üritustel nagu Salone del Gusto (Maitsete mess) (Torino, 2006, 2008, 2010) ja Cibus (Parma 2008–2010).

Viide spetsifikaadi avaldamisele

(Käesoleva määruse artikli 6 lõike 1 teine lõik)

Taotluse esitanud asutus on algatanud riikliku vastuväite esitamise menetluse, avaldades kaitstud geograafilise tähise „Salame Piemonte” tunnustamise ettepaneku 26. aprilli 2014. aasta Itaalia Vabariigi Teatajas nr 96.

Tootespetsifikaadi täielik tekst on saadaval järgmisel veebisaidil: http://www.politicheagricole.it/flex/cm/pages/ServeBLOB.php/L/IT/IDPagina/3335

või

otse põllumajandus-, toiduaine- ja metsanduspoliitika ministeeriumi avalehel (www.politicheagricole.it), klõpsates linki „Prodotti DOP IGP” [KPNi või KGTga tooted] (ekraani ülemises paremas osas), seejärel linki „Prodotti DOP IGP STG” [KPNi, KGT või GTTga tooted] (ekraani vasakus ääres) ja lõpuks „Disciplinari di Produzione all’esame dell’UE” [ELile hindamiseks esitatud spetsifikaadid].

(1) ELT L 343, 14.12.2012, lk 1.

(2) ELT L 299, 16.11.2007, lk 1.